
	Par izmaiņām manipulāciju sarakstā no 01.10.2026.



[bookmark: _Hlk203059663]Nacionālais veselības dienests (turpmāk – Dienests) informē, ka ir veikta manipulāciju saraksta[footnoteRef:1] pārskatīšana un grozījumu sagatavošana – aktualizētais manipulāciju saraksts stājas spēkā ar 2026. gada 1. oktobri un tā aktualizētā versija ir apstiprināta ar iekšējo rīkojumu, un ir pievienota vēstules pielikumā, kā arī publicēta Dienesta tīmekļvietnes www.vmnvd.gov.lv sadaļā “Profesionāļiem” – “Pakalpojumu tarifi”. [1:  Manipulāciju saraksts tiek veidots atbilstoši Ministru kabineta 2018. gada 28. augusta noteikumu Nr.555 “Veselības aprūpes pakalpojumu organizēšanas un samaksas kārtība” 2.14. un 54.7. punktam un tajā ir iekļautas manipulācijas, kas tiek apmaksātas no valsts budžeta līdzekļiem.] 

Dienests informē, ka plānotās manipulāciju saraksta izmaiņas ir saistītas ar izmaiņām manipulāciju nosaukumos vai tās apmaksas nosacījumos šādām manipulācijām:
1) Papildināti nieres biopsijas izmeklējumu manipulāciju 54017–54019 apmaksas nosacījumi gadījumiem, kad izmeklējumi jāveic laboratorijās ārpus Latvijas;
2) Papildināti manipulācijas 60555 “Asins komponentu transfūzija” apmaksas nosacījumi, paredzot tās apmaksu arī SIA “Liepājas reģionālā slimnīca” un SIA “Daugavpils reģionālā slimnīca” dienas stacionārā, lai uzlabotu pakalpojuma pieejamību tuvāk pacientu dzīvesvietai;
3) Sadaļā “Vispārējie ambulatorie pakalpojumi” papildināti manipulācijas 01130 “Ambulatorās māsas aprūpe” apmaksas nosacījumi, nosakot, ka to apmaksā, ja tā norādīta kopā ar vismaz vienu no statistikas manipulācijām 01131–01136;
4) Sadaļā “Citās sadaļās neiekļautās manipulācijas” papildināti traheostomas nomaiņas manipulāciju 60500 un 60501 apmaksas nosacījumi, paredzot to apmaksu arī SIA “Vidzemes slimnīca”, SIA “Liepājas reģionālā slimnīca” un SIA “Daugavpils reģionālā slimnīca”, lai uzlabotu pakalpojuma pieejamību tuvāk pacientu dzīvesvietai;
5) Sadaļā “Elektrolīti, skābju–bāzu līdzsvars, neorganiskie elementi” manipulācija 41086 apvienota ar manipulāciju 41079 “Asins gāzu un pH analīze”, svītrojot kodu 41086, papildinot manipulācijas 41079 apmaksas nosacījumus un mainot tās marķējumu no “*” uz “0”;
6) Precizēts manipulācijas 54021 nosaukums korektai pakalpojuma uzskaitei un svītrota prasība to norādīt kopā ar manipulāciju 49066;
7) Precizēti manipulāciju 16045, 31217, 31253, 31254 un 50383 nosaukumi, tostarp svītrojot atsauces uz manipulāciju kodiem, kas dzēsti no manipulāciju saraksta;
8) Sadaļā “Vispārējie ambulatorie pakalpojumi” precizēti manipulāciju 02094 un 02095 apmaksas nosacījumi, paredzot to apmaksu tikai tad, ja nav pieejams manipulācijā 02096 minētais medikaments. Precizēti arī manipulācijas 02096 apmaksas nosacījumi un mainīts tās marķējums no “0” uz “**”, paredzot papildu apmaksu atbilstoši manipulāciju sarakstam līdzšinējās apmaksas ar rēķinu vietā;
9) Sadaļās “Infekcijas” un “Vīrusiem specifisko antivielu noteikšana” papildināti manipulāciju 41262, 47150 un 47155 apmaksas nosacījumi, paredzot to apmaksu ambulatori arī pacientiem ar diagnozi Y05, lai nodrošinātu seksuāli transmisīvo infekciju izmeklējumus seksuālā vardarbībā cietušajiem.

Dienests informē, ka ir izveidotas šādas jaunas manipulācijas:
1) Sadaļā “Radioloģija” iekļautas jaunas manipulācijas 50111 “Perkutāna ļaundabīgu audzēju krioablācija” un 50112 “Perkutāna ļaundabīgu audzēju mikroviļņu vai radiofrekvences ablācija”, paredzot to apmaksu VSIA “Paula Stradiņa klīniskā universitātes slimnīca” un SIA “Rīgas Austrumu klīniskā universitātes slimnīca”, lai nodrošinātu inoperablu ļaundabīgu audzēju perkutānas termālās ablācijas pakalpojumus;
2) Sadaļā “Zobārstniecības pakalpojumu tarifi” iekļauta jauna manipulācija 70072 “3D koniskā stara datortomogrāfija”, paredzot tās apmaksu SIA “Rīgas Stradiņa universitātes Stomatoloģijas institūts”;
3) Sadaļā “Citās sadaļās neiekļautās manipulācijas” iekļauta jauna manipulācija 60638 “Klepus asistēšanas ierīces noma, par vienu dienu”, paredzot tās apmaksu pacientiem, kuri saņem ilgstošu plaušu mākslīgās ventilācijas pakalpojumu dzīvesvietā.

Dienests informē, ka turpmāk minētajām manipulācijām ir pārrēķināti tarifi un precizēti nosaukumi vai apmaksas nosacījumi:
1) Sadaļās “HIV (AIDS)” un “Vīrusiem specifisko antivielu noteikšana” pārrēķināti manipulāciju 41401, 41405, 47313R un 47315R tarifi, iekļaujot reaģentu izmaksas, un attiecīgi precizēti manipulāciju nosaukumi, jo references laboratorija vairs nenodrošina reaģentu centralizētu iegādi un izplatīšanu;
2) Sadaļā “Dzemdniecība-ginekoloģija” pārrēķināts manipulācijas 16159 “Ginekologa apskate seksuālajā vardarbībā cietušām personām” tarifs un precizēti apmaksas nosacījumi, papildinot ietverto pakalpojumu klāstu ar asins parauga savākšanu;
3) Sadaļā “Vakcinācija un neatliekamā palīdzība” pārrēķināti manipulāciju 03148 un 03173 tarifi, iekļaujot Anti-D imūnglobulīna ievades izmaksas, un attiecīgi precizēti manipulāciju nosaukumi.


[bookmark: _Hlk210223413]Dienests informē, ka tiek izsludinātas plānotās izmaiņas manipulāciju sarakstā, kuras stāsies spēkā no 2027. gada 1. janvāra, saraksts pievienots vēstules pielikumā un tiks publicēts Dienesta tīmekļvietnes www.vmnvd.gov.lv sadaļā “Profesionāļiem” - “Pakalpojumu tarifi” sadaļas “Plānotās manipulāciju saraksta izmaiņas” failā “Plānotās manipulāciju saraksta izmaiņas no 01.01.2027.“. Dienests aicina iepazīties ar plānotajām izmaiņām un sniegt savus komentārus un/vai iebildumus 10 darba dienu laikā no šīs vēstules saņemšanas brīža, aizpildot pielikumā pievienoto veidlapu iebildumiem (sk. Pielikumā: Iesnieguma veidlapa iebildumiem).
Manipulāciju sarakstā no 1. janvāra Dienests vēlas izcelt no jauna ieviestās manipulācijas un pakalpojumus: 
1) Sadaļā “Psihiatrija un narkoloģija” iekļautas jaunas manipulācijas 13110 “Psihologa/mākslas terapeita vadītas digitālās terapijas konsultācija” un 13111 “Psihologa/mākslas terapeita vadīta digitālā terapija jauniešiem”, paredzot konsultāciju apmaksu pirms un pēc terapijas un digitālās terapijas apmaksu vienu reizi terapijas kursa laikā;
2) Sadaļā “Citās sadaļās neiekļautās manipulācijas” iekļautas trīs jaunas manipulācijas paliatīvās aprūpes mobilo komandu pakalpojuma nodrošināšanai pacienta dzīvesvietā, paredzot apmaksu par pakalpojuma uzsākšanu, noslēgšanu vai 180. dienā pēc tā uzsākšanas, kā arī par katru diennakti no 181. dienas līdz pakalpojuma noslēgšanai;
3) Sadaļā “Neonatoloģija un pediatrija” iekļauta jauna manipulācija “Automātiskās dzirdes smadzeņu stumbra atbildes reakcijas noteikšana (AABR, automated auditory brainstem response)”, paredzot tās apmaksu VSIA “Bērnu klīniskā universitātes slimnīca” jaundzimušajiem ar noteiktām diagnozēm stacionārā un ambulatori ar neonatologa nosūtījum.

Dienests informē, ka oftalmoloģijas jomā izmaiņas saistītas ar no 2027. gada 1. janvāra plānoto pakalpojumu sniedzēju atlases modeli, kura ietvaros tiek pārskatīta un vienkāršota līdzšinējā pakalpojumu apmaksas struktūra. Izmaiņas paredz atteikšanos no sadrumstalota manipulāciju uzskaites modeļa, dzēšot daļu līdzšinējo manipulāciju un pārstrukturējot pakalpojumus, ambulatorajā aprūpē saglabājot oftalmologa konsultāciju ar ierobežotu skaitu piekodējamu manipulāciju, savukārt dienas stacionārā ieviešot jaunas operāciju grupas atsevišķu manipulāciju vietā. Izmaiņu mērķis ir nodrošināt pārskatāmāku pakalpojumu organizāciju, vienkāršot administrēšanu un veicināt vienotu pieeju pakalpojumu apmaksai. 
Dienests skaidro, ka saistībā ar plānoto valsts psihiatrisko slimnīcu reorganizāciju, tās pievienojot VSIA “Nacionālais psihiskās veselības centrs”, precizētas norādes uz pakalpojumu sniedzēju attiecīgo manipulāciju apmaksas nosacījumos. Pēc reorganizācijas pievienojamo kapitālsabiedrību tiesības un saistības pārņem Nacionālais psihiskās veselības centrs, saglabājot pakalpojumu sniegšanu reģionos.
Dienests informē, ka MK noteikumu Nr. 555 5. pielikums “Dienas stacionārā sniedzamie veselības aprūpes pakalpojumi” tiks svītrots no noteikumiem un tā saturs no 1. janvāra būs pieejams manipulāciju sarakstā kā jauna sadaļa ar tādu pašu nosaukumu. Vienlaikus šajā sadaļā veikti precizējumi, ar kuriem var iepazīties vēstules 3. pielikumā — failā “Plānotās manipulāciju saraksta izmaiņas no 01012027”.

Pielikumā:

1. Fails “Manipulāciju saraksts excel formātā no 01102026“
2. Fails “Manipulāciju saraksta izmaiņu reģistrs no 01102026“
3. Fails “Plānotās manipulāciju saraksta izmaiņas no 01012027“
4. Fails “Iesnieguma veidlapa iebildumiem“.

